**Lauri Antero Tierala** (s. 1980) on suomalainen virkamies. Hän on työskennellyt heinäkuusta 2023 ulkoministeri Elina Valtosen ja puolustusministeri Antti Häkkäsen valtiosihteerinä. Tätä ennen hän työskenteli vuosina 2022–2023 ohjelmajohtajana Yliopistollisen Eurooppa-instituutin School of Transnational Governance -keskuksessa Firenzessä.

Ura
---

Tierala valmistui valtiotieteiden maisteriksi Helsingin yliopistosta vuonna 2006. Hänen pro gradu -tutkielmansa *"Äläkä luota vieraaseen apuun" : Suomen sotilaallinen liittoutumattomuus Euroopan turvallisuus- ja puolustuspolitiikan puitteissa* käsitteli Suomen ulko- ja turvallisuuspolitiikkaa Kylmän sodan jälkeisessä eurooppalaisessa kontekstissa.

Tierala työskenteli vuosina 2000–2002 Kokoomuksen Nuorten Liiton viestintäsihteerinä sekä *Nuorten tasavalta* -lehden päätoimittajana ja vuosina 2002-2003 Puolustusvoimien *Ruotuväki*-lehdessä. Vuosina 2004–2005 hän toimi Brysselissä europarlamentaarikko Alexander Stubbin poliittisena avustajana. Tierala työskenteli vuosina 2006-2008 Eurooppalainen Suomi ry:n toiminnanjohtajana.

Pääministeri Alexander Stubb saapumassa EPP:n kokoukseen maaliskuussa 2015. Takavasemmalla Lauri Tierala.
Vuosina 2008–2010 Tierala työskenteli virkamiehenä Valtioneuvoston kanslian EU-sihteeristössä. Vuosina 2010-2015 hän toimi ministeri Stubbin erityisavustajana: ulkoministeriössä vuosina 2010-2014, Valtioneuvoston kansliassa vastaten EU-asioista vuosina 2014-2015 Stubbin ollessa pääministeri ja valtiovarainministeriössä vastaten kansainvälisistä sekä EU-asioista vuonna 2015.

Tierala työskenteli vuosina 2015–2018 lentoyhtiö Finnairilla yhteiskuntasuhteiden parissa. Vuosina 2018-2021 hän työskenteli viestintätoimisto Milttonilla osakkaana ja johtavana asiantuntijana. Vuosina 2021–2023 Tierala työskenteli Italian Firenzessä Yliopistollisen Eurooppa-instituutin STG-keskuksessa Euroopan digitaalisen median seurantakeskuksen (lyh. EDMO) ohjelmajohtajana.

Tierala on toiminut vuodesta 2022 kokoomuksen ulkopoliittisen verkoston puheenjohtajana.

Orpon hallituksen hallitusneuvotteluissa Tierala toimi ulko- ja turvallisuuspolitiikkaa käsitelleessä *Kansainvälinen ja aktiivinen Nato-Suomi* -työryhmässä kokoomuksen neuvottelijana. Heinäkuussa 2023 Tierala nimettiin puolustusministeri Antti Häkkäsen ja ulkoministeri Elina Valtosen valtiosihteeriksi.

28. helmikuuta 2024 presidentti Sauli Niinistö nimitti Tieralan tulevan presidentin Alexander Stubbin kansliapäälliköksi. Hän aloitti tehtävässään 1. maaliskuuta 2024.

Muuta
-----

Tierala oli Suomen Atlantti-Seuran hallituksen jäsen vuosina 2013-2017 ja Suomalais-Japanilaisen kauppakamarin hallituksen jäsen vuosina 2017-2018.

Suomen lisäksi Tierala puhuu ruotsia, englantia ja ranskaa.

Lähteet
-------

1. 1 2  Tierala, Lauri: "Äläkä luota vieraaseen apuun" : Suomen sotilaallinen liittoutumattomuus Euroopan turvallisuus- ja puolustuspolitiikan puitteissa  09/2006. Helsingin yliopisto. Viitattu 26.2.2024.
2. ↑  Toimittaneet Hytönen, Ville ja Rautiainen, Pauli: *Uusi Atlantis : Puheenvuoroja Euroopan utopioista ja dystopioista*. Savukeidas, 2008.
3. 1 2  Lauri Tierala nimitettiin valtiosihteeriksi *Ulkoministeriö*. Viitattu 26.2.2024.
4. ↑  Ylen tiedot: Lauri Tierala on vahvoilla Alexander Stubbin kabinetin johtoon *Yle Uutiset*.  21.2.2024. Viitattu 26.2.2024.
5. 1 2 3 4 5  Lauri Tierala LinkedInissä *linkedin.com*. Viitattu 26.2.2024.
6. ↑  Verkkouutiset - Arkisto - Verkkouutisille kaksi uutta toimittajaa *w3.verkkouutiset.fi*.  23.8.2006. Viitattu 26.2.2024.
7. ↑  Laura Manas: Stubbin avustaja Finnairille pomoksi *Tärkeimmät talousuutiset | Kauppalehti*.  26.2.2024. Viitattu 26.2.2024.
8. ↑  Ville Perttula: Miltton Networks nimitti kaksi uutta osakasta *Tärkeimmät talousuutiset | Kauppalehti*.  26.2.2024. Viitattu 26.2.2024.
9. ↑  Lauri Tierala joins the European Digital Media Observatory as Programme Director *European University Institute*. Viitattu 26.2.2024. (englanniksi)
10. ↑  Antti Vesala: Kokoomuksen verkostojen vastuuhenkilöt kaudelle 2022-24 valittu *kokoomus.fi*.  12.6.2022. Viitattu 26.2.2024.
11. ↑  Teppo Ovaskainen: Hallitusneuvottelijat ja Orpon työryhmät ovat nyt julki – Katso koko lista *Tärkeimmät talousuutiset | Kauppalehti*.  26.2.2024. Viitattu 26.2.2024.
12. ↑  Stubb valitsi sisäpiirinsä – mukana luotettuja vuosien varrelta *Yle Uutiset*.  28.2.2024. Viitattu 28.2.2024.
13. ↑  Virpi Pekkarinen: Tulevan tasavallan presidentin kansliapäälliköksi Lauri Tierala *Presidentti*.  28.2.2024. Viitattu 28.2.2024.
14. ↑  Organisation *atlanttiseura.fi*. Viitattu 26.2.2024.